[{"text_idx": "#000000", "text": "Politika gizonezkoek egiten segitzen dute"}, {"text_idx": "#000001", "text": "Emakumeak politikatik igaro egiten dira, gizonak, aldiz, geratu. Ez da hitzez hitzezko zita, baina PSOEko ministroa izandako Cristina Alberdik azaldu zuen 2001ean kaleratutako \u201cEl poder es cosa de hombres: memorias poli\u0301ticas\u201d liburuan."}, {"text_idx": "#000002", "text": "Gemma Gonzalez de Txabarri legebiltzarkide ohi jeltzaleari entzun nion lehenengoz ideia hori, artean Legebiltzarrean lanean hasi berri nintzela. 2005-2009 legegintzaldia izan zen bere azkenekoa. VIII. Legegintzaldi horretan 17 batzorde osatu ziren Legebiltzarrean eta horietako 11n emakume batek agintzen zuen eta horietako bik bakarrik segitu dute hauteskunde zerrendetan, Arantza Quirogak eta Izaskun Bilbaok."}, {"text_idx": "#000003", "text": "Hurrengo legegiltzandian, IX.ean, gutxiago izan ziren batzordeburu emakumeak, batzorde gehiago osatu ziren arren: 19 batzordetatik 10en lehendakaritza hartu zuten, horietako 4k segitzen dute zerrendetan. Egungo legegiltzaldian 14 batzorde eratu zituzten (gutxiago dira, ez delako gai zehatz baten inguruan batzorde berezirik eratu, aurrekoetan gertatu bezala), baina gutxiago izan arren, 10etako batzordeburuak emakumeak dira. Beraz, badirudi, legebiltzarreko organoetan, gutxienez, parekidetasunaren proportzioa gainditu egiten dutela emakumeek."}, {"text_idx": "#000005", "text": "Martxoaren 28n idatzi nuen blogeko sarrera hau. Legebiltzarrean bake lan taldea eratu zutela eta Berria -k argitaratu zuen goizko argazkia ikusi nuenean. Orduan izan nuen pentsamendua izan zen, hainbeste emakume izanik batzordeburu zergatik \u201cgai garrantzitsuetan\u201d ez zen hori erakusten? A bai! Talde parlamentarioetako bozeramaileekin (artean Laura Mintegi izan ezik guztiak gizonezkoak) eta pisu politikoa duten legebiltzarkideekin osatu zutelako (guztiak gizonezkoak) bake lan taldea!"}, {"text_idx": "#000006", "text": "Gainera are gizon gehiago ikusiko ditugu aurrerantzean; Mintegiren ordez sartu den legebiltzarkide berria gizonezkoa da, Iker Casanova, eta bozeramaile lanetan arituko dena ere bai, Unai Urruzuno. Emakume bat joan eta bi gizon agertu."}]